陆机
赠武昌太守夏少明诗六章
一章
穆穆君子。明德允迪。
拊翼负海。翻飞上国。
天子命之。曾是在服。
西踰崤冈。北临河曲。
二章
尔政既均。尔化既淳。
旧污孔修。德以振人。
雍雍鸣鹤。亦闻于天。
释厥缁衣。爰集崇贤。
三章
羽丁既奋。令问不已。
庆云烟煴。鸿渐载起。
峨峨紫闼。侯戾侯止。
彤管有炜。纳言崇祉。
四章
既考尔工。将胙尔庸。
大君有命。俾守于东。
允文允武。威灵以隆。
之子于迈。介夫在戎。
五章
悠悠武昌。在江之隈。
吴未丧师。为蕃为畿。
惟此惠君。人胥攸希。
弈弈重光。照尔绣衣。
六章
人道靡常。高会难期。
之子于远。曷云归哉。
心乎爱矣。永言怀之。
瞻彼江介。惟用作诗。